BMW Ε60

Αισθητική

Σε αντίθεση με την έντονη ομοιότητα της προκατόχου BMW Σειράς 5 E39 με την μεγαλύτερη Σειρά 7 E38, που είχε θεωρηθεί τότε κάπως ενοχλητική από ένα μέρος των υποψήφιων αγοραστών, η εξωτερική αισθητική της E60 ήταν ακόμα πιο δυναμική και τολμηρή. Μάλιστα εισήγαγε μία εντελώς νέα σχεδιαστική φιλοσοφία, που επεκτάθηκε και στα άλλα μοντέλα της εταιρείας στα αμέσως επόμενα χρόνια.

Καινοτομίες

Από την άλλη, το σαλόνι της E60 είχε υποστεί κάποιες εμφανείς επιδράσεις από την μεγαλύτερη BMW Σειρά 7 E65 / E66, ιδίως στον πίνακα οργάνων, αλλά και γενικότερα στο ταμπλό. Επιπλέον, υιοθετήθηκε το καινοτόμο σύστημα iDrive της E65, το οποίο ελέγχεται από ένα περιστροφικό ποντίκι, μέσω ποικιλίας κινήσεων joystick / ολίσθηση / πάτημα. Με το σύστημα αυτό ρυθμίζεται το σύστημα δορυφορικής πλοήγησης GPS, ο κλιματισμός, το ηχοσύστημα και η πρόσβαση στο Διαδίκτυο. Όλες οι σχετικές ενδείξεις ενσωματώθηκαν στην κεντρική οθόνη, που είχε τοποθετηθεί στο πάνω μέρος της κεντρικής κονσόλας, η οποία ενημέρωνε τον οδηγό και για την κατάσταση του κινητήρα.
Ως απάντηση στα αρνητικά σχόλια για δυσχέρεια στο χειρισμό του iDrive κατά την εισαγωγή της Σειράς 7 E65 στα τέλη του 2001, η BMW εισήγαγε στην E60 ένα iDrive δεύτερης γενιάς, καθώς απλοποιήθηκε και έγινε πιο φιλικό στη χρήση για τον οδηγό. Σημειωτέον ότι το ίδιο iDrive δεύτερης γενιάς εισήχθη και στην E65 / E66 το 2005. Επίσης, λόγω του ότι η E60 διατήρησε τον λεβιέ ταχυτήτων στην συνήθη θέση (αντί στην κολώνα του τιμονιού, όπως συνέβη στην E65 / E66), το ποντίκι τοποθετήθηκε πίσω από τον μοχλό ταχυτήτων.
Το αμάξωμα της E60 κατασκευαζόταν με χρήση αλουμινίου μπροστά και χάλυβα για την καμπίνα των επιβατών και το πίσω μέρος. Το αποτέλεσμα ήταν μια εμφανής εξοικονόμηση βάρους, λόγω του αλουμινίου, και ιδανική κατανομή βάρους αμαξώματος εμπρός / πίσω ακριβώς 50 / 50.

Εκδοχές

Η παραγωγή της E60 ξεκίνησε τον Ιούνιο του 2003 και λανσαρίστηκε στην Ευρώπη στις 5 Ιουλίου, ενώ στη Βόρεια Αμερική τον Οκτώβριο. Αρχικά προσφερόταν μόνο ως 4-πορτο sedan και πισωκίνητη, αλλά τον Απρίλιο του 2004 επανήλθε η έκδοση Touring (station wagon), λανσαρίστηκε τον Μάιο και απέκτησε τον κωδικό BMW E61, έναντι BMW E60 του sedan. Τον Ιούλιο του 2005 επανήλθε και η προαιρετική 4-κίνηση, υπό την επωνυμία xDrive, σε αντίθεση με την προκάτοχο BMW E39, που δεν είχε προσφέρει 4-κίνητη έκδοση. Οι E60 / E61 εισήγαγαν εκ νέου την ιδιότητα αυτή στην Σειρά 5, για πρώτη φορά μετά την 4-κίνητη έκδοση 525iX (1992 - 1996) της BMW E34.
Ειδικότερα στην Κίνα, προσφέρθηκε και μια εργοστασιακή έκδοση της Σειράς 5 E60 με μακρύτερο μεταξόνιο, ως απάντηση στο Audi A6 L (Lang / μακρύ, όπως ονομάζονται στα γερμανικά αυτοκίνητα οι εκδόσεις με μακρύτερο μεταξόνιο). Ο σκοπός ήταν να προσφέρει τους πίσω χώρους που αντιστοιχούν σε μοντέλα της κατηγορίας F (όπως την BMW Σειρά 7, το Audi A8 ή την Mercedes-Benz S-Class), αλλά σε εμπορική τιμή που είχε διατηρηθεί στα πλαίσια της κατηγορίας E, καθώς στην Κίνα οι λιμουζίνες μεγάλου μήκους έχουν εξαιρετικά μεγάλη απήχηση. Η εκδοχή αυτή, κυκλοφόρησε στις εκδόσεις 520Li, 523Li, 525Li και 530Li (το L φυσικά υποδηλώνει το μακρύτερο μεταξόνιο).

Ανανέωση του 2007

Τον Ιανουάριο του 2007, αποκαλύφθηκε επίσημα και μπήκε στην παραγωγή η ανανεωμένη E60. Για την ακρίβεια, υπέστη ένα λίφτινγκ στα μπροστινά και πίσω φώτα, και στον μπροστινό προφυλακτήρα, ενώ η ανανέωση συνδυάστηκε και με εισαγωγή νέων στοιχείων εξοπλισμού και ασφάλειας, καθώς και με εμφανή αναβάθμιση στο σαλόνι. Ταυτόχρονα, το μοντέλο έλαβε και τους νέους κινητήρες και κιβώτια ταχυτήτων από το SUV BMW X5 E70, που είχε λανσαριστεί στα τέλη του 2006, ενώ έγιναν και περαιτέρω αναβαθμίσεις στο σύστημα iDrive. Η ανανεωμένη E60 κυκλοφόρησε για πρώτη φορά στη Γερμανία στις 24 Μαρτίου 2007 και στις εξαγωγικές αγορές μέσα στο καλοκαίρι, ως μοντέλο της σεζόν του 2008.
Στις 29 Ιανουαρίου 2008, παρήχθη το 5.000.000-ό αντίτυπο της Σειράς 5 της BMW, από την εισαγωγή της πρώτης γενιάς της, το 1972. Το συγκεκριμένο όχημα ήταν ένα BMW 530d Sedan, χρώματος Carbon Black Metallic.
Επίσης, η δεύτερη γενιά της  BMW Σειράς 6 (2003 - 2010), η οποία και έφερε τον κωδικό E63 για το 2-πορτο coupé και E64 για το 2-πορτο καμπριολέ, βασίστηκε σε μια κοντύτερη εκδοχή της πλατφόρμας της E60.